google/wiki40b huggingface dataset:
Βαθύ τηγάνισμα

Το Βαθύ τηγάνισμα είναι τρόπος μαγειρέματος που περιλαμβάνει βύθιση του τροφίμου σε καυτό λίπος, συνήθως λάδι, έως ότου τηγανιστεί. Γίνεται σε φριτέζα ή φριτούρα και βιομηχανικά σε φριτέζα πίεσης ή κενού. Είναι ταχύτατος τρόπος μαγειρέματος: το τηγάνισμα γίνεται ομοιόμορφο επειδή το λάδι είναι εξαιρετικός αγωγός θερμότητας.
Με βαθύ τηγάνισμα παρασκευάζονται πολλά από τα φαστ φουντ.

Τεχνική

Ως βαθύ τηγάνισμα των τροφίμων ορίζεται η διαδικασία της πλήρους βύθισης ενός τροφίμου σε καυτό λάδι  θερμοκρασίας από 177 °C   έως και 191 °C. Του τηγανίσματος προηγείται πανάρισμα, σε κουρκούτι ή γαλέτα. Στη συνέχεια το τρόφιμο βυθίζεται στο καυτό λάδι, η επιφάνεια αρχίζει να αφυδατώνεται και να πραγματοποιούνται αντιδράσεις Maillard, δηλαδή διάσπαση σακχάρων και πρωτεΐνών, με αποτέλεσμα το ρόδισμα, χρυσάφισμα ή καφέτισμα της. Η αφυδατωμένη επιφάνεια σχηματίζει μια κρούστα που εμποδίζει την περαιτέρω απορρόφηση λαδιού. Η θερμότητα που διαχέεται σε όλο το τρόφιμο προκαλεί μετουσίωση των πρωτεΐνων, ζελατινοποίηση του άμυλου και μαλάκωμα των φυτικών ίνων.
Συχνά το πανάρισμα είναι απαραίτητο, αλλά όχι για τα  μαγειρεμένα νουντλς και πατάτες, επειδή η υψηλή περιεκτικότητα σε άμυλο τους επιτρέπει να κρατήσουν περισσότερη υγρασία χωρίς να συρρικνωθούν. Για τα κρέατα συνιστάται καλό μαγείρεμα πριν το βαθύ τηγάνισμα.
Με καλή εφαρμογή της τεχνικής, τα βαθυτηγανισμένα φαγητά δεν γίνονται υπερβολικά λιπαρά, επειδή η υγρασία των τροφίμων απωθεί το λάδι. Το καυτό λάδι θερμαίνει το συστατικό νερό των τροφίμων μέχρι εξάτμισης, και οι ατμοί ωθούν τις φυσαλίδες προς την επιφάνεια.  Δηλαδή, δεν υπάρχει μεγάλη διείσδυση του λαδιού στο εσωτερικό του λιπόφοβου τροφίμου, εφόσον δεν γίνεται κατάχρηση του χρόνου ή της θερμοκρασίας τηγανίσματος. Η απορρόφηση λαδιού είναι "περίπου μια-δυο κουταλιές της σούπας ανά 2 ¹⁄₂ φλιτζάνια λάδι" που χρησιμοποιήθηκε. Δεν διαφέρει σημαντικά από του απλού τηγανίσματος. 
Αν γίνει κατάχρηση του χρόνου τηγανίσματος, το φαγητό θα αφυδατώνεται και θα απορροφά λίπη. Η κατάλληλη  θερμοκρασία τηγανίσματος καθορίζεται από το πάχος και το είδος των τροφίμων, συνήθως βρίσκεται μεταξύ 177-191 °C. Μια άτυπη δοκιμή για θερμοκρασίες αυτού του φάσματος περιλαμβάνει προσθήκη μικρής ποσότητα από αλεύρι στο λάδι και παρατήρηση του αν τσιτσιρίζει προτού καεί. Μια δεύτερη δοκιμή περιλαμβάνει την παρατήρηση του βυθίσματος κατά το βαθύ τηγάνισμα: αν το τρόφιμο βυθίζεται χωρίς να αναδύεται τότε το λάδι είναι κρύο, και αν δεν βυθίζεται καθόλου τότε το λάδι είναι υπερβολικά καυτό.
Οι φριτέζες πρέπει να καθαρίζονται καλά για να αποφευχθεί η μόλυνση. Η διαδικασία του βαθύ τηγανίσματος λερώνει παρακείμενες περιοχές με πιτσιλίσματα λαδιού. Οι ατμοί λιπών συμπυκνώνονται σε τοίχους και οροφές. Το καθάρισμα γίνεται με απορρυπαντικό πιάτων και μαγειρική σόδα.

Σκεύη βαθυτηγανίσματος

Το βαθύ τηγάνισμα γίνεται σε φριτέζα, βαθύ τηγάνι, ολλανδικό φούρνο, ή μαντεμένια κατσαρόλα. Το καλάθι τηγανίσματος υποδέχεται τα τρόφιμα για το τηγάνισμα και τα στραγγίζει από τα λάδια. Το θερμόμετρο μαγειρικής μετρά τη θερμοκρασία του λαδιού. Διατίθενται λαβίδες, διάτρητες κουτάλες και στραγγιστήρια.
Ιωάννης Ούρεσης

Βιογραφία

Ο Ιωάννης-Ούρος ήταν ο πρωτότοκος γιος του Συμεών-Ούρου, που είχε αυτοανακηρυχθεί "αυτοκράτορας των Σέρβων και Ελλήνων" (γιου της Μαρίας Παλαιολογίνας) και της Θωμαΐδος Ορσίνι, κόρης του Ιωάννη Β΄ δεσπότη της Ηπείρου.  
Το διάστημα 1369-72 διαδέχθηκε τον πατέρα του ως τιτουλάριος "αυτοκράτορας των Σέρβων και των Ελλήνων", αν και η εξουσία του περιοριζόταν στη Θεσσαλία. Ίσως είχε γίνει συγκυρίαρχος μαζί με τον πατέρα του από το 1359/60. Έπειτα από ένα διάστημα ετών, που δεν γνωρίζουμε επακριβώς, ο Ιωάννης-Ούρος παραιτήθηκε υπέρ του συγγενούς του Αλεξίου Αγγέλου Φιλανθρωπηνού και έγινε μοναχός.
Εισήλθε στη μοναστική κοινότητα, που είχε ιδρυθεί από τον πατέρα του στα Μετέωρα, με το όνομα Ιωάσαφ το 1381. Αν και είχε παραδώσει την εξουσία διακυβέρνησης, παρέμεινε ενεργός και με επιρροή. Το 1384-85 βοήθησε την αδελφή του Μαρία να κυβερνήσει την Ήπειρο, έπειτα από το τέλος του συζύγου της Θωμά Β΄ Πρελούμπου. Προικοδότησε τις μονές των Μετεώρων και τελικά έγινε επικεφαλής της τοπικής μοναστική κοινότητας, ανακαινίζοντας μονές ή κτίζοντας νέες στην περιοχή το διάστημα 1388-90. Τη δεκαετία του 1390 επισκέφθηκε το Άγιο Όρος και επέστρεψε το 1401. Απεβίωσε στα Μετέωρα το 1422/3.
Ο Ιωάννης-Ούρος ήταν ο τελευταίος "αυτοκράτορας των Σέρβων και των Ρωμαίων" και ο τελευταίος Σέρβος ηγεμόνας της Θεσσαλίας. Ο συγγενής του Αλέξιος Άγγελος Φιλανθρωπηνός τον διαδέχθηκε (1373-90) και αναγνώρισε την επικυριαρχία της Κωνσταντινούπολης. Ο γιος αυτού Μανουήλ που τον διαδέχθηκε (1390-93), απώλεσε τη Θεσσαλία στον Βαγιαζίτ Α΄ ηγεμόνα των Οθωμανών. 
Νεότερος αδελφός του ήταν ο Στέφανος-Ούρος, που ίσως κατείχε τα Φάρσαλα ως φέουδο. Αν και απεβίωσε αρκετά μετά από τον Ιωάννη-Ούρο, δεν τον διαδέχθηκε ως ηγεμόνας της Θεσσαλίας.
Βερνάρδος Β΄ του Λύνεμπουργκ

Βιογραφία

Ήταν ο πρωτότοκος γιος του Φρειδερίκου Β΄ του ευσεβούς, πρίγκιπα του Λύνεμπουργκ και της Μαγδαληνής των Χοεντσόλερν, κόρης του Φρειδερίκου Α΄ εκλέκτορα μαρκήσιου του Βρανδενβούργου.
Ο επίσκοπος του Χιλντεσχάιμ σκέφτηκε πως αν εκλεγόταν επόμενος επίσκοπος ένα μέλος των Γουέλφων, η θέση της επισκοπής μέσα στο πριγκιπάτο τους του Βολφενμπύτελ θα ενισχυόταν. Έτσι το 1452 ζήτησε ο Βερνάρδος να γίνει βοηθός επίσκοπος του Χιλντεσχάιμ, θέση που εξασφάλιζε τη διαδοχή. Όμως ο επίσκοπος διαψεύστηκε, μια και ο Βερνάρδος θεωρούσε υποχρέωσή του να εξυπηρετεί πρώτα τα συμφέροντα της οικογένειάς του.
Ο πατέρας του ίδρυσε τη μονή του Τιμίου Σταυρού των Φραγκισκανών στο Σέλε και αποσύρθηκε εκεί το 1457, αφού πρώτα ζήτησε από τον Βερνάρδο Β΄ να αφήσει την επισκοπή και να αναλάβει τη διακυβέρνηση του πριγκιπάτου μαζί με τον νεότερο αδελφό του Όθωνα Ε΄ τον νικηφόρο. Το 1464 απεβίωσε ο Βερνάρδος Β΄ και το 1471 ο Όθων Ε΄, αφήνοντας έναν γιο 4ετή, έτσι ο Φρειδερίκος Β΄ άφησε τη μονή και επέστρεψε στην εξουσία ως το 1478 που απεβίωσε.

Οικογένεια

Το 1463 νυμφεύτηκε τη Ματίλντα, κόρη του Όθωνα Β΄ κόμη του Σάουενμπουργκ, αλλά δεν απέκτησε τέκνα. Το επόμενο έτος απεβίωσε ο Βερνάρδος Β΄ και το 1466 ο εξάδελφος του πατέρα του, Γουλιέλμος Γ΄ πρίγκιπας του Βολφενμπύτελ, νυμφεύτηκε τη Ματίλντα.
Η Βασίλισσα του Χιονιού

Αφήγηση

"Η Βασίλισσα του Χιονιού" είναι ένα παραμύθι που λέγεται σε «επτά ιστορίες» (δανικά: Historier):
1. Περί του καθρέφτη και των κομματιών του
2. Ένα μικρό αγόρι και ένα μικρό κορίτσι
3. Ο κήπος των λουλουδιών της γυναίκας που ήξερε την μαγεία
4. Ο πρίγκιπας και η πριγκίπισσα
5. Η μικρή κλέφτρα
6. Η γυναίκα Λαπ και η γυναίκα Φιν
7. Τι απόγινε το παλάτι της Βασίλισσας του Χιονιού και τι έγινε μετά
Αστάλη Κρήτης

Η Αστάλη ή Ατάλη ήταν αρχαία πόλη και αρχαιολογικός χώρος σήμερα της Κρήτης. Η αρχαία Αστάλη ήταν επίνειο της Αξού και σήμερα τοποθετείται στη θέση «Πυροβολόπετρα» 1500 μ. ανατολικά από το Μπαλί στον Δήμο Μυλοποτάμου. Αναφέρεται με την ονομασία Porto di Atali (όρμος της Ατάλης) από τους Ενετούς.
Έλβις Κοστέλο

Βιογραφία

Γεννήθηκε το 1954 στο Λονδίνο ως Ντίκλαν Πάτρικ ΜακΜάνους. Το καλλιτεχνικό του ψευδώνυμο προέρχεται από το μικρό όνομα του Έλβις Πρίσλεϊ και από το επώνυμο "Κοστέλο" που χρησιμοποιούσε ο επίσης μουσικός πατέρας του.
Η επαγγελματική του καριέρα ξεκίνησε τη δεκαετία του '70 και το 1977 κυκλοφόρησε τον πρώτο του δίσκο "My Aim Is True", ο οποίος χαρακτηρίστηκε από το περιοδικό Rolling Stone ως ένας από τους καλύτερους της χρονιάς. Στη συνέχεια, κυκλοφόρησε δίσκους είτε ατομικά, είτε συνεργαζόμενος με τα συγκροτήματα The Attractions και The Imposters.
Έχει κερδίσει ένα βραβείο Γκράμι και έχει προταθεί για δύο βραβεία BRIT. Επίσης, έχει γράψει τραγούδια για τον κινηματογράφο, όπως το "She" (Μια Βραδιά στο Νότινγκ Χιλ) και το "Scarlet Tide" (Επιστροφή στο Cold Mountain). Για το δεύτερο έλαβε υποψηφιότητα μαζί με τον Τ Μπον Μπέρνετ για το Όσκαρ Καλύτερου Πρωτότυπου Τραγουδιού. Το 2003 εισήχθη μαζί με τους The Attractions στο Rock and Roll Hall of Fame και την επόμενη χρονιά το Rolling Stone τον κατέταξε 80ο στους 100 καλύτερους καλλιτέχνες όλων των εποχών.
Το 2003 νυμφεύθηκε τη μουσικό Νταϊάνα Κραλ στο κάστρο του Έλτον Τζον και το 2006 απέκτησαν δύο δίδυμους γιους.
Αριστομένης Περρωτής

Βιογραφικά στοιχεία

Γεννήθηκε στην Αθήνα αλλά καταγόταν από την Καλαμάτα και ήταν γιος του Αθανασίου Περρωτή, πολιτικού και γόνου παλιάς πολιτικής οικογένειας της περιοχής, εγγονός του Αριστομένη Γεωργίου Περρωτή και του Δημητρίου Μαλλιόπουλου και δισέγγονος του Γεωργίου Περρωτή. Σπούδασε νομικά και πολιτικές επιστήμες στο Πανεπιστήμιο της Σορβόννης στο Παρίσι. Στη συνέχεια και μετά την στρατιωτική θητεία του εξελέγη βουλευτής Μεσσηνίας για πρώτη φορά το 1961 ενώ το 1967 έγινε και Υφυπουργός Εμπορίου στην υπηρεσιακή κυβέρνηση Παναγιώτη Κανελλόπουλου (1967). Κατά τη διάρκεια της επταετίας λόγω της δράσης του χαρακτηρίστηκε αντικαθεστωτικός, του απαγορεύτηκε η έξοδος από τη χώρα και του στερήθηκε το διαβατήριο. Την περίοδο 1974 - 1977 διετέλεσε βουλευτής για τελευταία φορά με την παράταξη της Νέας Δημοκρατίας.
Απεβίωσε στις 8 Ιουλίου 2011 στην Αθήνα και ενταφιάστηκε στο Α΄ Νεκροταφείο Αθηνών. Για τον θάνατό του ο αρχηγός της Νέας Δημοκρατίας, Αντώνης Σαμαράς, εξέφρασε την θλίψη του. Ήταν παντρεμένος με την Ιωάννα Φωκά - Μεταξά, με την οποία έχει αποκτήσει τρία παιδιά, τον Αθανάσιο Περρωτή, Ιωάννη Περρωτή και Δημήτριο - Ευγένιο Περρωτή.
NGC 7026

Το NGC 7026 είναι πλανητικό νεφέλωμα το οποίο απέχει 6000 έτη φωτός από την Γη και βρίσκεται στον αστερισμό Κύκνο.
Κομοντόριος

Ο Κομοντόριος ήταν Γαλάτης βασιλιάς του Γαλατικού βασιλείου της αρχαίας Θράκης.
Ήταν ο πρώτος ηγεμόνας των Γαλατών της Θράκης περίπου από το 279π.Χ. Οι Γαλάτες αποτελούσαν τμήμα του μεγάλου στρατού του Βρέννου που μετά την μάχη στους Δελφούς κατέφυγαν στην Θράκη , φτάνοντας εκεί δεν πέρασαν τον Βόσπορο αλλά κατέλαβαν την γύρω περιοχή και εγκαταστάθηκαν εκει. Πρωτεύουσα του βασιλείου κατέστησε την Τύλην σημερινό Τύλοβο που βρισκόταν στους πρόποδες του Αίμου.
Οικογένεια Στραβορωμανού

Οι Οικογένεια Στραβορωμανού (Στραβορωμανός) ήταν Ρωμαϊκή οικογένεια, που άκμασε κατά τον 11ο και τον 12 αιώνα.
Γνωστά μέλη της οικογένειας ήταν οι αδελφοί Μιχαήλ λόγιος και ο Νικηφόρος, επίσης λόγιος, που έζησαν τον 11ο αιώνα. Ο Μανουήλ Στραβορωμανός και ο γιος του Ρωμανός Στραβορωμανός ανέβηκαν σε υψηλά στρατιωτικά αξιώματα τον 11ο αιώνα. Άλλο μέλος είναι ο Ιωάννης Στραβορωμανός μέγας δομέστικος τον 12ο αιώνα
Ο Μανουήλ Στραβορωμανός λόγιος και αξιωματούχος του 12ου αιώνα δεν είναι γνωστό, εάν είναι συγγενείς με τους παραπάνω.
ΚηποΦατσούλες

Ιστορία

Η παράσταση δημιουργήθηκε από τον Φιλ Βιχέρ και τον Μάικ Νάρακι όταν ήθελαν να δημιουργήσουν μια σειρά βίντεο που διδάσκουν τα παιδιά ιστορίες και μαθήματα από τη Βίβλο, κάνοντάς τα ελκυστικά και διασκεδαστικά.
Ο Φιλ αρχικά ξεκίνησε το 1990. Το πρώτο του animated μοντέλο ήταν μια ανθρωπόμορφη μπάρα καραμέλας. Ωστόσο, η σύζυγός του πρότεινε ότι οι γονείς θα προτιμούσαν έναν ήρωα που αντιπροσωπεύει τις σωστές διατροφικές συνήθειες, και αυτός δημιούργησε χαρακτήρες βασισμένους σε φρούτα και λαχανικά. Σκέφτηκε ότι ένα αγγούρι ήταν η καλύτερη επιλογή. Αυτός επέλεξε αυτά τα αντικείμενα, όπως είπε ότι ήταν εύκολο να το χειριστείς σε σύγκριση με τους χαρακτήρες με τα άκρα, τα ρούχα ή τα μαλλιά λόγω των περιορισμών στα τρισδιάστατα γραφικά κατά τις αρχές της δεκαετίας του 1990.
Ο Φιλ στη συνέχεια συναντήθηκε με τον Μάικ Νάρακι, ο οποίος και οι δύο έκαναν κουκλοθέατρο στο κολέγιο της Βίβλου. Ο Φιλ έκανε ένα στο «Η πριγκίπισσα και το μπιζέλι», αλλά το έλεγε από την οπτική γωνία του μπιζελιού, αλλά ποτέ δεν το έκανε σαν κουκλοθέατρο. Τελικά, τα σκίτσα που είχε σχεδιάσει ο Φιλ ήταν η βάση για οι ΚηποΦατσούλες.
Το ίδιο το αρχικό όνομα ήρθε από τον Μάικ Νάρακι, καθώς θεώρησε ότι ήταν ένας καλός τίτλος, καθώς ήταν για τα λαχανικά που έδιναν ιστορίες.
Ενώ η το Toy Story θεωρείται η πρώτη ταινία κινουμένων σχεδίων που χρησιμοποιεί εικόνες υπολογιστή για ταινία, οι ΚηποΦατσούλες είναι η πρώτη σειρά βίντεο που χρησιμοποιεί αυτό το είδος κινούμενων σχεδίων πριν από την απελευθέρωση της ταινίας.

Μπομπ το ντομάτα

Ο Μπομπ η ντομάτα (αγγλικά: Bob the Tomato) είναι ένας από τους δύο κύριους χαρακτήρες της σειράς. Συνήθως είναι μαζί με τον Λάρι και είναι συνήθως ευγενής και ευγενικός. Ωστόσο, μερικές φορές απογοητεύεται όταν τα πράγματα πάνε στραβά.

Λάρι το αγγούρι

Ο Λάρι το αγγούρι (αγγλικά: Larry the Cucumber) είναι ένας από τους δύο κύριους χαρακτήρες της σειράς. Συνήθως είναι μαζί με τον Μπομπ και του αρέσει να είναι αστείο. Έχει επίσης ένα τμήμα στη μέση της παράστασης όπου τραγουδά αστεία τραγούδια. Για παράδειγμα, το τραγούδι που τραγουδάει στο Είσαι Γείτονάς Μου (αγγλικά: Are You My Neighbor?) τον περιλαμβάνει να ψάχνει για την βούρτσα του. Σε ένα άλλο παράδειγμα, όπως φαίνεται στο Lyle the Kindly Viking, τραγουδάει για το πώς το καπέλο του είναι υπέροχο και σημαντικό.
Βασίλης Ζαρκάδης

Βιογραφικές πληροφορίες

Ο Βασίλης Ζαρκάδης πρωτοέπαιξε μπάλα στην Πράσινη Θύελλα Κουκακίου στα τέλη της δεκαετίας του '30 αλλά πολύ μικρός πήγε Αθηναϊκό. Με τους "λόρδους" αγωνίστηκε ως το 1944. Τότε έγιναν προσπάθειες να πάει στον Πανιώνιο, όπου αγωνίζονταν τα δυο μικρότερα αδέρφια του. Τελικά, ο σύλλογος της "Νέας Ελβετίας" τον παραχώρησε στον Ολυμπιακό, η διοίκηση του οποίου του βρήκε δουλειά σε δημόσια υπηρεσία. Έπαιξε στον Ολυμπιακό ως τις αρχές της δεκαετίας του ’50 γνωρίζοντας σημαντικές διακρίσεις. Αγωνιζόταν ως μεσοεπιθετικός.

Τρία αδέρφια ποδοσφαιριστές

Η οικογένεια του Βασίλη Ζαρκάδη ανέδειξε δυο ακόμα επιφανείς ποδοσφαιριστές, τους δύο μικρότερους αδερφούς του: το Νίκο (γεν. 1925) και τον Ιάκωβο (1927-2007) που αγωνίστηκαν στον Πανιώνιο και βρέθηκαν πολλές φορές αντίπαλοι. Μάλιστα, με το Νίκο συνέβη ένα χαρακτηριστικό περιστατικό. Το 1944 σε αγώνα Αθηναϊκού-Πανιωνίου, ο Βασίλης προσπαθώντας να ανακόψει τον αδερφό του, τον χτύπησε στη μύτη, με αποτέλεσμα να γεμίσει το πρόσωπό του αίματα. Το έμαθε η μητέρα τους από κάποιο φίλαθλο και άκουσε γερή κατσάδα, μέχρι να συνειδητοποιήσει κι αυτή ότι το χτύπημα δεν ήταν σοβαρό.
Ευάγγελος Κανόναρχος

Βιογραφία

Ήταν γιος του συνταγματάρχη Παναγιώτη Χατζημηνά-Κανονάρχου που καταγόταν από το χωριό Όθος της Καρπάθου, ο οποίος είχε καταφύγει στη συμπρωτεύουσα διωγμένος από τους Ιταλούς.  Ο Ευάγγελος σπούδασε Ηλεκτρολόγος Μηχανολόγος στο Εθνικό Μετσόβειο Πολυτεχνείο. Μετά τη Μεταπολίτευση στις εκλογές του 1974 ήταν υποψήφιος βουλευτής με την νεοσύστατη Νέα Δημοκρατία και εξελέγη με 5.436 ψήφους. Επανεξελέγη στις εκλογές του 1977 και υπηρέτησε στη Βουλή ως το 1981. Στη διάρκεια της θητείας του έγιναν αρκετά έργα στην επαρχία Καρπάθου-Κάσου, όπως η δρομολόγηση του οχηματαγωγού "Έλλη", ασφαλτοστρώσεις, διανοίξεις δρόμων, ηλεκτροφωτισμοί, ενώ έγιναν ενέργειες για να ολοκληρωθεί το αεροδρόμιο της Καρπάθου και να κατασκευαστεί άλλο στην Κάσο.
Μετά το θάνατό του (1991) ο Δήμος Καρπάθου αποφάσισε να δοθεί το όνομά του σε δρόμο του νησιού.
Γιώργος Μπιρδιμήρης

Βιογραφικό

Γεννήθηκε το 1937. Σπούδασε πολιτικός μηχανικός στο Εθνικό Μετσόβιο Πολυτεχνείο. Είχε έντονη συνδικαλιστική δράση στον φοιτητικό χώρο με τη νεολαία Φιλελευθέρων και από το 1963 μέχρι το 1965 υπηρέτησε στο Πολιτικό Γραφείο του πρωθυπουργού Γεωργίου Παπανδρέου.
Την περίοδο της χούντας των συνταγματαρχών ήταν μέλος του ΠΑΚ, ενώ μετά την άνοδο του ΠΑΣΟΚ στην εξουσία διετέλεσε πρόεδρος του Οργανισμού Εργατικής Κατοικίας (1981 - 1986), πρόεδρος της ΔΕΗ (1986 - 1989), και βουλευτής Επικρατείας (1989).
Μετά την επιστροφή του ΠΑΣΟΚ στην εξουσία, επανήλθε στη θέση του προέδρου της ΔΕΗ το 1993, όπου παρέμεινε μέχρι το 2000.
Νέοι Πράσινοι

Ιστορία και ιδεολογία

Οι Νέοι Πράσινοι είχαν συσταθεί τον Ιανουάριο του 2008από νεαρά μέλη των Οικολόγων Πράσινων και όχι από το ίδιο το κόμμα.
Τον Ιούλιο του 2014, οι Νέοι Πράσινοι εισήλθαν σε μία μεταβατική περίοδο: Με μια προσωρινή Συντονιστική Επιτροπή, η οποία εξελέγη άμεσα απο τα μέλη των Νέων Πράσινων, υλοιποιήθηκαν οι οι αποφάσεις της 15ης Ιουλίου, μεταξύ των οποίων η θεσμοθέτηση των Νέων Πρασίνων ως μη κομματική πολιτική νεολαία στην Ελλάδα, όπως και τη σύνταξη του επίσημου Καταστατικού.  
Το πρώτο Συνέδριο των Νέων Πράσινων διεξήχθη στην Αθήνα στις 27 Οκτωβρίου του 2014, και οι αποφάσεις του συμπεριέλαβαν μεταξύ άλλων την εκλογή Συντονιστικής Επιτροπής με πλήρη θητεία.
Μακρόκοσμος και μικρόκοσμος

Ο μακρόκοσμος και μικρόκοσμος αναφέρονται σε μια άποψη του κόσμου όπου το μέρος (μικρόκοσμος) αντανακλά το σύνολο (μακροκόσμος) και αντίστροφα. Είναι ένα χαρακτηριστικό «παρόν σε όλες τις εσωτερικές σχολές σκέψης», σύμφωνα με τον μελετητή Πιέρ Α. Ρίφαρντ. Είναι στενά συνδεδεμένη με τον ερμητισμό και υπογραμμίζει πρακτικές όπως η αστρολογία, η αλχημεία και η ιερή γεωμετρία με την προϋπόθεση του «Όπως πάνω, έτσι και κάτω».
Σήμερα, η έννοια του μικρόκοσμου κυριαρχείται από την κοινωνιολογία ως μια μικρή ομάδα ατόμων των οποίων η συμπεριφορά είναι χαρακτηριστική ενός μεγαλύτερου κοινωνικού σώματος που την περιβάλλει. Ένας μικρόκοσμος μπορεί να θεωρηθεί ως ιδιαίτερο είδος επιτομής. Αντίθετα, ένας μακρόκοσμος είναι ένα κοινωνικό σώμα κατασκευασμένο από μικρότερες ενώσεις.
Αυτή η θεωρία ξεκίνησε από τον Πυθαγόρα ο οποίος είδε το σύμπαν και το σώμα ως αρμονική ενότητα. Εκφράζει τη σχέση αυτή με την αντίληψή του για τον μικρόκοσμο και τον μακρόκοσμο.
Μακρόκοσμος είναι το σύμπαν ως ένα ενιαίο και οργανικό σύνολο.
Έλενα Σκυλίτση

Βιογραφικά στοιχεία

Γεννήθηκε στις 18 Σεπτεμβρίου 1873 ή 1874 στο Λονδίνο και ήταν κόρη του Γιάννη Σκυλίτση-Στεφάνοβικ, εμπόρου εγκατεστημένου στην Μεγάλη Βρετανία, και της Βιργινίας Σεκιάρη. Από την πλευρά του πατέρα της καταγόταν από την πλούσια χιώτικη οικογένεια Σκυλίτση-Στεφάνοβικ που αποτελούσε ιδιαίτερο κλάδο της οικογένειας Σκυλίτση. Μεγάλωσε στο Λονδίνο σε εξαιρετικά εύπορο περιβάλλον. Ήταν παντρεμένη σε πρώτο γάμο με τον Αύγουστο Αργέντη και σε δεύτερο με τον Ελευθέριο Βενιζέλο. Ο γάμος με τον τελευταίο πραγματοποιήθηκε τον Σεπτέμβριο του 1921 στο Highgate του Λονδίνου. 
Κατά τη διάρκεια του Α΄ Παγκοσμίου Πολέμου υποστήριξε τον Ελευθέριο Βενιζέλο στη διαμάχη του με τον βασιλιά Κωνσταντίνο Α΄ δημοσιογραφώντας και στηρίζοντας τον οικονομικά. Με τον Βενιζέλο εγκαταστάθηκε μόνιμα στην Ελλάδα στα τέλη της δεκαετίας του 1920 και για την διαμονή του ανήγειρε το αρχοντικό Βενιζέλου στη λεωφόρο Βασιλίσσης Σοφίας στην Αθήνα, στο οποίο διέμειναν την περίοδο 1932-1935. Μετά το θάνατο του συζύγου της πούλησε, με δική της πρωτοβουλία, το αρχοντικό στο βρετανικό κράτος, το οποίο και τη χρησιμοποίησε για κατοικία του εκάστοτε Βρετανού πρέσβη. 
Το 1955 εξέδωσε τα απομνημονεύματά της με τίτλο « À l’ombre de Veniselos ». Μετά το θάνατό της ιδρύθηκε το Ίδρυμα Σκυλίτση με κύριο σκοπό τη χορήγηση υποτροφιών σε Έλληνες για σπουδές στην Αγγλία, ενώ η κατοικία της στο Λονδίνο δωρήθηκε στο ελληνικό κράτος για να λειτουργεί ως κατοικία του Έλληνα πρέσβη. Με δική της πρωτοβουλία ανέλαβε το κόστος κατασκευής πρότυπου μαιευτηρίου, στη μνήμη της φίλης της Μαρίκας Ηλιάδη, γνωστό ως «Μαιευτήριο Έλενας Βενιζέλου», το οποίο βρίσκεται στην Αθήνα. Πραγματοποίησε σημαντικές δωρεές στην Αθήνα, το Λονδίνο, την Χίο και τα Χανιά. Συγεκριμένα συμμετείχε στην ανέγερση του Ερυθρού Σταυρού στο Παρίσι, δώρισε οικόπεδο σε γηροκομείο στο Λονδίνο, κατασκεύασε το Βενιζέλειο Ωδείο και Στάδιο στα Χανιά καθώς και το Σκυλίτσειο Νοσοκομείο Χίου.
Απεβίωσε στις 7 Σεπτεμβρίου 1959 στο Παρίσι.
Ρομάν Σέρμπιν

Βιογραφία

Ο Ρομάν Σέρμπιν γεννήθηκε στο χωριό Βικτόριβ (Вікторів, κοντά στο Γκάλιτς), της Ουκρανίας, το 1939. Το 1948, ο ίδιος μαζί με την οικογένειά του μετακόμισαν στο Μόντρεαλ του Καναδά. Το 1960, πήρε το πτυχίο του από το Πανεπιστήμιο McGill, και ολοκλήρωσε το διδακτορικό δίπλωμα του στο McGill το 1975. Ο Σέρμπιν άρχισε να διδάσκει ιστορία στο McGill το 1969. Συνταξιοδοτήθηκε το 2002.
Κρήνη του Οσμάν Μπέη στο Πόντγκορατς

Περιγραφή

Η κρήνη ανεγέρθηκε στα τέλη του 18ου αιώνα, ενώ είναι κατασκευασμένη από λίθους, σύμφωνα με σχέδιο Οθωμανών αρχιτεκτόνων. Κοινώς γνωστή ως «Κρήνη του Χαίδούκου Βέλικο», διατηρεί έως σήμερα την αρχική της ιδιότητα.
Φανουρόπιτα

Η φανουρόπιτα είναι παραδοσιακή γλυκιά νηστίσιμη πίτα (στην ουσία κέικ) της ελληνικής κουζίνας και προσφέρεται ανήμερα στην ημέρα μνήμης του Αγίου Φανουρίου, στις 27 Αυγούστου, οπότε και η πίτα δίνεται στους πιστούς σαν ευλογία. Δεν περιέχει βούτυρο, είναι λοιπόν ένα κέικ λαδιού και οι πιστοί ζητούν με την προσφορά της πίτας τη «φανέρωση» αντικειμένων ή ανθρώπων ή γενικά να βρουν κάτι που ψάχνουν. Η πίτα σύμφωνα με την παράδοση είναι για την την συγχώρεση της μητέρας του Αγίου, που ήταν μια αμαρτωλή γυναίκα πολύ σκληρή με τους φτωχούς.

Παρασκευή

Τα υλικά πρέπει κατά την παράδοση να είναι μονός αριθμός, κατά περιοχή εφτά, εννιά ή έντεκα υλικά. Τα υλικά πρέπει να είναι όλα νηστίσημα, γι' αυτό και περιέχει ελαιόλαδο ή σπορέλαιο. Τα βασικά / συνηθέστερα υλικά είναι: αλεύρι, ελαιόλαδο ή σπορέλαιο, ζάχαρη, χυμός πορτοκάλι, μπέικιν πάουντερ, καρύδια, σταφίδες. Άλλα υλικά μπορεί να περιλαμβάνουν κανέλα, γαρίφαλο, μαγειρική σόδα και νερό. 
Στην πιο απλή της εκδοχή η φανουρόπιτα έχει μονο 7 υλικά, όσα και τα μυστήρια της Ορθόδοξης Εκκλησίας.

Ονομασία

Η ονομασία προέρχεται από τον Άγιο Φανούριο. Το έθιμο της πίτας γίνεται παραδοσιακά από ορισμένους Χριστιανούς Ορθόδοξους ώστε να φανερώσει ο Ά­γιος σε κάποιον κάποια δουλειά ή ένα αντικείμενο που χάθηκε ή κάποια χαμένη υπόθεση. Επίσης, γίνεται προκειμένου να έχει κάποιος υγεία (σύμφωνα με τη δοξασία), ενώ στην Κρήτη, την Κύπρο και άλλες περιοχές, η φανουρόπιτα φτιαχνόταν για να βρουν οι ανύπαντρες κόρες γαμπρό.
Βουλγαρικές παραδοσιακές ενδυμασίες

Οι Βουλγαρικές παραδοσιακές ενδυμασίες είναι τα ενδύματα που φόρεσαν οι Βούλγαροι από την περίοδο της Βουλγαρικής Εθνικής Αναγέννησης μέχρι τα μέσα του 20ού αιώνα, και φοριούνται ως σήμερα. Είναι ενδεικτικές των ιδιαίτερων χαρακτηριστικών, της παραδοσιακής κουλτούρας και του τρόπου ζωής του βουλγαρικού λαού. Η γυναικεία ενδυμασία περιλαμβάνει εμπροσθέλα, φούστα, πόρπες, ποδιά, βουλγαρικά κοσμήματα και άλλα αξεσουάρ. Η ανδρική ενδυμασία περιλαμβάνει μακριά βράκα, ζώνη, γιλέκο, πουκάμισο.

Ιστορία

Για τους εθνογράφους η προέλευσή τους είναι κυρίως σλαβική και έχουν ενσωματωμένα στοιχεία Θρακών και Πρωτο-Βούλγαρων, καθώς και στοιχεία λαών με τους οποίους έρχονταν σε επαφή οι Βούλγαροι, όπως Τούρκους, Έλληνες, Αλβανούς και Βλάχους. Παραδοσιακά, οι φορεσιές είναι καθημερινά ρούχα εργασίας τα οποία μέσω καλλιτεχνικής διακόσμησης αποκτούν μια εορταστική εμφάνιση. Χαρακτηρίζονται από εξαιρετική πρακτικότητα για τις εργασίες, τις παραδοσιακές τελετές και τους εορτασμούς. Οι ενδυμασίες διακρίνονται σε ανδρικές και γυναικείες, εορταστικές και καθημερινές, από τη βουλγαρική εθνογραφική περιοχή, από την ιδιαιτερότητα και τη μοναδικότητά τους. Μετά την Απελευθέρωση του 1878, ο βουλγαρικός τρόπος ένδυσης επηρεάστηκε σημαντικά από την αστική μόδα. Τα κοστούμια είναι αντικείμενα ενδιαφέροντος στην ερασιτεχνική τέχνη, και ορισμένες από τις καλλιτεχνικές λεπτομέρειές τους έχουν αξιοποιηθεί στην εφαρμοσμένη τέχνη, τις τέχνες και τη βιοτεχνία, και περιστασιακά στη σύγχρονη μόδα.
219 Θουσνέλντα

Φυσικά χαρακτηριστικά

Η μέση διάμετρος της Θουσνέλντας εκτιμάται σε 41 χλμ. Ο φασματικός της τύπος είναι S (λιθώδης). Το άλβεδό της είναι 0,201. Η Θουσνέλντα περιστρέφεται γύρω από τον εαυτό της μία φορά κάθε 29 ώρες και 50,5 λεπτά, μία αργή περιστροφή για αστεροειδή.